Bwyd, Cymru Enwi, cymhwyso a chychwyn 1 1 Enw’r Rheoliadau hyn yw Rheoliadau Llaeth Cyddwys a Llaeth Sych (Cymru) 2018. 2 Mae’r Rheoliadau hyn yn gymwys o ran Cymru. 3 Daw’r Rheoliadau hyn i rym ar 26 Mawrth 2018. Dehongli 2 1 Yn y Rheoliadau hyn— ystyr “cyfanswm y solidau llaeth” (“ total milk solids ”) yw holl gyfansoddion llaeth ac eithrio dŵr, gan gynnwys braster llaeth, a’r cyfansoddion ac eithrio braster llaeth sy’n bresennol yn eu cyfrannau naturiol; ystyr “cynnyrch dynodedig” (“ designated product ”) yw unrhyw gynnyrch a bennir yn nhrydedd golofn y tabl yn Atodlen 1 (fel y’i darllenir gyda’r Nodiadau i’r Atodlen honno) sy’n barod i’w ddanfon i ddefnyddiwr olaf neu i arlwywr mawr; ystyr “disgrifiad neilltuedig” (“ reserved description ”), mewn cysylltiad ag unrhyw gynnyrch dynodedig, yw unrhyw ddisgrifiad a bennir mewn perthynas â’r cynnyrch hwnnw yng ngholofn gyntaf y tabl yn Atodlen 1 neu unrhyw ddisgrifiad arall a ganiateir gan Atodlen 2; ystyr “disgrifiad neilltuedig cyfatebol Cymraeg” (“ Welsh equivalent reserved description” ), mewn cysylltiad ag unrhyw gynnyrch dynodedig, yw’r disgrifiad Cymraeg mewn perthynas â’r cynnyrch hwnnw a bennir yn ail golofn y tabl yn Atodlen 1 neu’r disgrifiad Cymraeg cyfatebol a bennir yn Atodlen 2 o unrhyw ddisgrifiad arall a ganiateir gan yr Atodlen honno; ystyr “y Ddeddf” (“ the Act ”) yw Deddf Diogelwch Bwyd 1990; mae “gwerthu” (“ sell ”) yn cynnwys cynnig rhywbeth i’w werthu, rhoi rhywbeth ar ddangos i’w werthu neu gael rhywbeth yn eich meddiant i’w werthu; ystyr “llaeth wedi ei ddadhydradu’n llwyr” (“ totally dehydrated milk ”) yw’r cynnyrch solet, pan na fo’r cynnwys dŵr yn fwy na 5% o’r cynnyrch gorffenedig yn ôl pwysau, a geir drwy dynnu dŵr o laeth, o laeth llwyr sgim neu o laeth rhannol sgim, o hufen neu o gymysgedd o’r cynhyrchion hynny; ystyr “llaeth wedi ei ddadhydradu’n rhannol” (“ partly dehydrated milk ”) yw’r cynnyrch hylif, pa un a yw wedi ei felysu ai peidio, a geir drwy dynnu peth dŵr o laeth, o laeth llwyr sgim neu o laeth rhannol sgim, neu o gymysgedd o’r cynhyrchion hyn, ac mae’n cynnwys unrhyw gynnyrch yr ychwanegwyd hufen neu laeth wedi ei ddadhydradu’n llwyr ato (neu’r ddau), ar yr amod nad yw’r llaeth wedi ei ddadhydradu’n llwyr yn fwy, yn y cynnyrch gorffenedig, na 25% o gyfanswm y solidau llaeth. 2 Yn y rheoliad hwn, ystyr “defnyddiwr olaf” (“ final consumer ”)yw unrhyw berson sy’n prynu ac eithrio— a er mwyn ailwerthu; b ar gyfer arlwywr mawr; c ar gyfer busnes gweithgynhyrchu. 3 Yn y rheoliad hwn, ystyr “arlwywr mawr” (“ mass caterer ”) yw bwyty, ffreutur, clwb, tafarn, ysgol, ysbyty neu sefydliad tebyg (gan gynnwys cerbyd neu stondin sefydlog neu symudol) pan fo, wrth gynnal busnes, fwyd yn cael ei baratoi i’w ddanfon i’r defnyddiwr olaf, ac yn barod i’w fwyta heb waith paratoi pellach ac, at ddibenion y diffiniad hwn, mae “paratoi” (“ preparation ”) yn cynnwys gweithgynhyrchu ac unrhyw fath o brosesu neu drin. 4 Yn y Rheoliadau hyn, mae cyfeiriadau at yr offerynnau Ewropeaidd a’r Atodiad a ganlyn yn gyfeiriadau at yr offerynnau hynny a’r Atodiad hwnnw fel y’u diwygir o bryd i’w gilydd— a Rheoliad (EC) Rhif 1333/2008 Senedd Ewrop a’r Cyngor ar ychwanegion bwyd ; b Rheoliad (EC) Rhif 1925/2006 Senedd Ewrop a’r Cyngor ar ychwanegu fitaminau a mwynau a sylweddau penodol eraill at fwydydd ; c Cyfarwyddeb Gyntaf y Comisiwn 79/1067/EEC sy’n gosod dulliau’r Gymuned o ddadansoddi er mwyn profi llaeth penodol sydd wedi ei breserfio a’i ddadhydradu’n rhannol neu’n llwyr i’w fwyta neu i’w yfed gan bobl ; d yr Atodiad i Gyfarwyddeb Gyntaf y Comisiwn 87/524/EEC sy’n gosod dulliau’r Gymuned o samplu ar gyfer dadansoddi cemegol, er mwyn monitro cynhyrchion llaeth sydd wedi eu preserfio . Disgrifiadau neilltuedig 3 Ni chaiff neb werthu unrhyw fwyd â label, pa un a yw wedi ei gysylltu â’r deunydd lapio neu’r cynhwysydd neu wedi ei argraffu arno ai peidio, a’r label hwnnw yn dwyn arno, yn ffurfio neu’n cynnwys unrhyw ddisgrifiad neilltuedig neu ddisgrifiad neilltuedig cyfatebol Cymraeg, neu ddisgrifiad cyfatebol mewn unrhyw iaith arall, tarddair o ddisgrifiad o’r fath, neu air neu ddisgrifiad sy’n sylweddol debyg iddo oni bai— a bod bwyd o’r fath yn gynnyrch dynodedig y mae’r disgrifiad neilltuedig, y disgrifiad neilltuedig cyfatebol Cymraeg neu’r disgrifiad cyfatebol mewn unrhyw iaith arall, yn ymwneud ag ef; b bod disgrifiad, tarddair neu air o’r fath yn cael ei ddefnyddio yn y cyd-destun hwnnw er mwyn dynodi’n eglur neu drwy awgrym clir nad yw’r sylwedd y mae’n ymwneud ag ef ond yn gynhwysyn yn y bwyd hwnnw; neu c bod disgrifiad, tarddair neu air o’r fath yn cael ei ddefnyddio yn y cyd-destun hwnnw er mwyn dynodi’n eglur neu drwy awgrym clir nad yw’r bwyd hwnnw yn gynnyrch dynodedig ac nad yw’n cynnwys cynnyrch dynodedig. Labelu a disgrifio 4 1 Ni chaiff neb werthu unrhyw gynnyrch dynodedig oni bai ei fod wedi ei farcio neu wedi ei labelu â’r manylion a ganlyn— a ei ddisgrifiad neilltuedig, b ac eithrio yn achos y cynhyrchion a bennir ym mharagraffau 1(d) ac (g) a 2(d) yn y tabl yn Atodlen 1, canran y braster llaeth, a fynegir yn ôl pwysau mewn perthynas â’r cynnyrch gorffenedig, c yn achos y cynhyrchion a bennir ym mharagraff 1 yn y tabl yn Atodlen 1, canran yr echdyniad llaeth sych sy’n rhydd o fraster, a d yn achos y cynhyrchion a bennir ym mharagraff 2 yn y tabl yn Atodlen 1— i yr argymhellion ynghylch dull gwanhau neu ailgyfansoddi’r cynnyrch a manylion am ei gynnwys braster pan gaiff ei wanhau neu ei ailgyfansoddi, a ii datganiad yn cynnwys y geiriau “not intended as a food for infants under 12 months”. 2 Nid oes dim byd ym mharagraff (1)(a) sy’n atal defnyddio’r disgrifiad neilltuedig cyfatebol Cymraeg neu’r disgrifiad cyfatebol mewn unrhyw iaith arall yn ogystal â’r disgrifiad neilltuedig. 3 Nid oes dim byd ym mharagraff (1)(d)(ii) sy’n atal defnyddio’r geiriau “nid yw wedi ei fwriadu yn fwyd i fabanod o dan 12 mis oed”, neu eiriau cyfatebol mewn unrhyw iaith arall, yn ogystal â “not intended as a food for infants under 12 months”. Dull marcio neu labelu 5 1 Rhaid i’r manylion y mae’n ofynnol marcio neu labelu cynnyrch dynodedig â hwy yn rhinwedd rheoliad 4(1)(b) neu (c) (neu’r ddau) ymddangos wrth enw masnachol y cynnyrch. 2 Pan fo cynhyrchion dynodedig sy’n pwyso llai nag 20 gram yr uned wedi eu pacio mewn deunydd pacio allanol, caiff y manylion sy’n ofynnol gan reoliad 4(1)(b) i (d) ymddangos ar y label neu ar y deunydd pacio allanol. Cymhwyso ac addasu darpariaethau’r Ddeddf 6 1 Mae adran 10(1) a (2) o’r Ddeddf (hysbysiadau gwella) yn gymwys at ddibenion y Rheoliadau hyn gyda’r addasiad (yn achos adran 10(1)) a nodir yn Rhan 1 o Atodlen 3 at ddibenion— a galluogi i hysbysiad gwella gael ei gyflwyno i berson sy’n ei gwneud yn ofynnol i’r person hwnnw gydymffurfio ag unrhyw un neu ragor o’r darpariaethau yn rheoliadau 3, 4, neu 5; a b gwneud methu â chydymffurfio â hysbysiad y cyfeirir ato yn is-baragraff (a) yn drosedd. 2 Mae darpariaethau’r Ddeddf a bennir yng ngholofn gyntaf y tabl yn Rhan 2 o Atodlen 3 yn gymwys, gyda’r addasiadau a bennir yng ngholofn 2 y tabl hwnnw, at ddibenion y Rheoliadau hyn. 3 Nid yw paragraffau (1) a (2) yn rhagfarnu cymhwyso’r Ddeddf i’r Rheoliadau hyn at ddibenion ac eithrio’r rhai a bennir ym mharagraff (1). Gorfodi 7 Dyletswydd pob awdurdod bwyd yw gorfodi’r Rheoliadau hyn yn ei ardal. Dirymiadau 8 Mae’r Rheoliadau a ganlyn wedi eu dirymu i’r graddau a bennir— Y Rheoliadau a ddiddymir Graddau’r dirymu Rheoliadau Llaeth Cyddwys a Llaeth Sych (Cymru) 2003 Y Rheoliadau cyfan Rheoliadau Hylendid Bwyd (Cymru) 2006 Rheoliad 33(2) Rheoliadau Llaeth Cyddwys a Llaeth Sych (Cymru) (Diwygio) 2008 Y Rheoliadau cyfan Vaughan Gething Ysgrifennydd y Cabinet dros Iechyd a Gwasanaethau Cymdeithasol, un o Weinidogion Cymru 27 Chwefror 2018